RESOLUCIJA EVROPSKEGA PARLAMENTA

z dne 29. aprila 2015

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2013, oddelek VII – Odbor regij

EVROPSKI PARLAMENT,

— ob upoštevanju sklepa o razrešnici glede izvrševanja splošnega proračuna Evropske unije za proračunsko leto 2013, oddelek VII – Odbor regij,

— ob upoštevanju odločbe evropske varuhinje človekovih pravic z dne 26. februarja 2015, s katero je zaključila svojo preiskavo na lastno pobudo OI/1/2014/PMC o prijavljanju nepravilnosti,

— ob upoštevanju novih pravil za zaščito prijaviteljev nepravilnosti,

— ob upoštevanju sodbe Sodišča za uslužbence Evropske unije z dne 7. maja 2013,

— ob upoštevanju člena 94 in Priloge V Poslovnika,

— ob upoštevanju poročila Odbora za proračunski nadzor (A8-0105/2015),

1. z zadovoljstvom ugotavlja, da je Računsko sodišče v letnem poročilu za leto 2013 navedlo, da ni ugotovilo hujših pomanjkljivosti v zvezi z revidiranimi področji, ki so se nanašala na človeške vire in javna naročila Odbora regij (v nadaljnjem besedilu: odbor);

2. pozdravlja dejstvo, da je Računsko sodišče na podlagi revizijskega dela sklenilo, da v skupnih plačilih za upravne in druge odhodke institucij in organov za leto, ki se je končalo 31. decembra 2013, ni bilo pomembnih napak;

3. ugotavlja, da je bil odboru za leto 2013 odobren proračun v znesku 87 373 000 EUR (v letu 2012 pa 86 503 000 EUR), od tega 84 800 000 EUR odobritev za prevzem obveznosti s stopnjo uporabe 97 %; obžaluje, da se je stopnja uporabe v letu 2013 zmanjšala, saj je v letu 2012 znašala 98,2 %;

4. vendar poudarja, da je proračun odbora zgolj upravne narave in da se velik delež porabi za odhodke v zvezi z zaposlenimi v instituciji, preostanek pa za stavbe, pohištvo, opremo in razne tekoče stroške; je seznanjen s pojasnilom odbora glede zmanjšanja stopnje uporabe;

5. poudarja, da razlogi, ki so privedli do nepričakovane sodbe o prilagoditvi plač, zaradi dogovora o novih kadrovskih predpisih v letu 2014 ne obstajajo več;

6. pozdravlja letno poročilo o subsidiarnosti za leto 2013, ki vsebuje pregled dejavnosti odbora med letom za spremljanje subsidiarnosti; meni, da je poročilo pomembno orodje za zakonodajno delo Parlamenta; prosi za primerno obveščanje o objavi takšnih poročil in za to, da se takšna poročila posredujejo sozakonodajalcema;

7. je seznanjen z oblikovanjem nove politične skupine (ECR) v odboru in z omejenim finančnim vplivom njenega oblikovanja v letu 2013; pozdravlja informacije, predložene v letnem poročilu o dejavnostih, o političnih dejavnostih odbora in zahteva, da se ga še naprej obvešča o projektih in o proračunskih posledicah sprejetih ukrepov;

8. je seznanjen s sodelovanjem med odborom in Odborom Parlamenta za proračunski nadzor, zlasti v zvezi s postopkom podelitve razrešnice;

9. je zadovoljen, da služba za proračun odbora priporočila in zahteve Odbora Parlamenta za proračunski nadzor evidentira in vnaša v osrednjo bazo podatkov ter da redno spremlja napredek pri izvrševanju; z zadovoljstvom pozdravlja ustanovitev odbora v okviru notranje revizije, ki ga sestavlja pet članov in zunanji strokovnjak, dejstvo, da se priporočila Računskega sodišča in Evropskega parlamenta doslej upoštevajo;

10. pozdravlja nov sistem za pripravo proračuna na osnovi dejavnosti, ki ga je odbor vzpostavil, saj je bolj prilagojen posebnim značilnostim manjših institucij, kar bo lahko omogočilo celovitejši pregled nad stroški in predvidenimi dejavnostmi; poziva odbor, naj oceni koristi, ki jih prinaša uporaba novega sistema;

11. je seznanjen s sporazumom o sodelovanju med Evropskim ekonomsko-socialnim odborom (EESO), odborom in Parlamentom, ki je bil končno podpisan 5. februarja 2014 in je povzročil premestitev velikega števila osebja odbora v novo Službo Evropskega parlamenta za raziskave (EPRS); pričakuje, da bo izvajanje tega sporazuma uravnoteženo, da bo enakovredno koristilo trem institucijam in pozitivno prispevalo k nadaljnji racionalizaciji virov; vse institucije poziva, naj po prvem letu sodelovanja pripravijo individualne ocene učinka tega sporazuma z vidika človeških virov, odhodkov, sinergij, dodane vrednosti in vsebin;

12. je seznanjen s tem, da se potreba po prevodih v primerjavi z letom 2012 zmanjšala za 19,1 %; ugotavlja pa tudi, da se je produktivnost notranje prevajalske službe prav tako zmanjšala;

13. je seznanjen z namero odbora, da racionalizira zahteve za prevode in standardizira nekatere vrste dokumentov; podpira to pobudo in želi biti v celoti obveščen o njenem izvajanju; z zaskrbljenostjo ugotavlja, da je bil v skladu s sporazumom o sodelovanju del notranjih prevajalcev odbora premeščen v novo Službo Evropskega parlamenta za raziskave (ERPS); poziva odbor, naj izvede posebno študijo učinka tega zmanjšanja na kakovost in učinkovitost svoje prevajalske službe;

14. ugotavlja, da je bil dosežen dogovor z drugimi institucijami o metodologiji za izračun in primerjavo stroškov prevajanja in drugih kazalnikov; poziva odbor, naj organ za podelitev razrešnice obvesti o izvajanju skupno dogovorjene metodologije;

15. meni, da je treba v času krize in splošnih proračunskih rezov zmanjšati stroške dejavnosti zunaj uradnih prostorov za osebje institucij Unije, te pa bi morale v čim večji meri potekati v prostorih institucij, saj dodana vrednost teh sej ne opravičuje tako visokih stroškov;

16. z zadovoljstvom ugotavlja, da je odbor v letno poročilo o dejavnostih za leto 2013 vključil informacije o neuporabljenih storitvah tolmačenja; meni, da je pozitivno, da se je delež neuporabljenih storitev tolmačenja s 3,23 % leta 2012 zmanjšal na 2,51 % leta 2013; meni, da je to stopnjo mogoče še zmanjšati, in poziva odbor, naj bolje načrtuje svoje sestanke;

17. ugotavlja, da je uporaba orodja za videokonference še vedno omejena; je seznanjen, da se uvajajo ukrepi, ki naj bi njihovo uporabo razširili; želi biti obveščen o napredku v zvezi s tem;

18. priporoča, naj odbor še naprej izpopolnjuje redno preverjanje proračunskih prihrankov, ki jih omogoča izvajanje novega sporazuma o upravnem sodelovanju z EESO; zahteva podrobne informacije o rezultatih tega sodelovanja;

19. ugotavlja, da bo naslednji vmesni pregled tega novega sporazuma o sodelovanju primeren trenutek za oceno tega sporazuma in odpravo morebitnih ugotovljenih pomanjkljivosti;

20. zahteva podrobne informacije o rezultatih vmesnega pregleda in pričakuje, da bo to ocenjevanje vključevalo tudi skupno oceno proračunskih prihrankov, ki so bili rezultat sporazuma o sodelovanju;

21. vztraja, da je treba izboljšati prepoznavnost odbora s krepitvijo primerne informacijske in komunikacijske politike;

22. je zaskrbljen, ker na odgovornih položajih v odboru primanjkuje žensk (67 % do 33 %); poziva k uvedbi načrta enakih možnosti, zlasti v zvezi z vodstvenimi položaji, da bi to neravnovesje čim prej odpravili;

23. poziva odbor, naj v svoja letna poročila o dejavnostih v skladu z obstoječimi pravili o zaupnosti in o varstvu podatkov vključi rezultate in posledice zaključenih primerov urada OLAF, v katerih so bili predmet preiskave institucija ali posamezniki, ki so delali zanjo;

24. zahteva, da se letnemu poročilu o dejavnostih priloži nepremičninska politika odbora, zlasti ker je pomembno, da se stroški tovrstne politike ustrezno racionalizirajo in da niso pretirani;

25. čestita odboru za dosledno kakovost letnih poročil o dejavnostih in za zagotavljanje celovitega letnega poročila o vplivu, ki je pomembno orodje za ocenjevanje njegovega dela; je zadovoljen, da letno poročilo o dejavnostih vsebuje izčrpno razpredelnico vseh človeških virov, s katerimi razpolaga odbor.

26. poudarja, da so člani odbora demokratično potrjeni lokalni in regionalni predstavniki, ki izvajajo politične dejavnosti; verjame, da bi zato morala zanje veljati ista pravila kot za druge nacionalne ali evropske politike, kadar gre za njihov dostop do Komisije in njenih služb;

27. je zaskrbljen zaradi zamude pri sprejetju internih pravil za prijavljanje nepravilnosti; poziva odbor, naj ta pravila začne izvajati brez odlašanja;

28. opozarja, da se odbor od leta 2003 spoprijema z istim primerom prijave nepravilnosti; izpostavlja velike stroške za davkoplačevalce Unije in škodo, ki jo je utrpel prijavitelj nepravilnosti; zahteva, da Odbor regij takoj izvrši sklepe iz sodbe Sodišča za uslužbence Evropske unije z dne 7. maja 2013 in dejanjem tožnika prizna legitimnost ter končno zaključi zadevo;